section_heading: Psihološki čimbenici
paragraph_text: Teorija naučene bespomoćnosti govori kako pojedinac zbog neugodnih iskustava i traumi koje nisu uspješno riješene, razvija pasivnost i osjećaj da nije u stanju nadzirati svoj život. Ova se teorija proširuje pojmom atribucije, koji označava objašnjenje koje sama osoba ima za svoje ponašanje. Važno je kako samo osoba objašnjava neuspjeh jer to određuje kako će na osobu djelovati daljnja životna iskustva. Neuspjeh se može pripisati unutarnjim ili vanjskim, globalnim ili specifičnim, te postojanim ili prolaznim uzrocima. Pojedinac postaje depresivan kada neuspjeh pripisuje globalnim i postojanim nedostatcima vlastite ličnosti.